पाएं अपने शहर की ताज़ा ख़बरें और फ्री ई-पेपरडाउनलोड करें
रोहतक. शहर में नगर निगम की पहली सरकार की कमान महिला पार्षदों के हाथ में रहेगी। पहले से मेयर का पद जहां महिला पार्षद (अनुसूचित वर्ग) के लिए आरक्षित है वहीं, निगम की चुनावी जंग में 20 में से 10 वार्डो में महिला प्रत्याशियों ने जीत का परचम लहराया है। खास बात यह है कि लिंग के आधार पर अनारक्षित निगम के वार्ड नंबर 2,3 व 18 में पुरुष उम्मीदवार महिला प्रत्याशियों के हाथों हारे हैं। चुनावी जंग में भाजपा के दो व इनेलो का एक उम्मीदवार विजयी रहा।
जीत का प्रतिशत भी पुरुषों से अधिक
निगम चुनाव में इनेलो ने जहां 20 व भाजपा ने 14 सीटों पर प्रत्याशी उतारे वहीं, कांग्रेस व हजकां मैदान में नहीं उतरी। चुनावी जंग में भाजपा के प्रत्याशी अशोक खुराना ने वार्ड 10 व अजय जैन (टाटू) ने वार्ड 15 से जीत हासिल की। वहीं, इनेलो का एकमात्र प्रत्याशी बलराज सिंह वार्ड नंबर 9 से विजयी रहा है। हालांकि वार्ड १४ से भाजपा की बागी प्रत्याशी नीरा भटनागर भी विजयी रही हैं।
नगर निगम चुनाव में कुल 20 वार्डो में सात महिला वर्ग के लिए आरक्षित हैं। इसमें वार्ड 6,7,8,11,14 व 20 जहां सामान्य वर्ग वहीं, वार्ड 4 अनुसूचित वर्ग की महिला के आरक्षित रहा। चुनाव के लिए मैदान में उतरे कुल 275 प्रत्याशी में से 108 महिला उम्मीदवार रहीं। इतना ही नहीं निगम चुनाव में महिला प्रत्याशियों का जीत का प्रतिशत पुरुषों से ज्यादा रहा है। कुल 168 पुरुष उम्मीदवारों में से जहां केवल 10 जीतने में कामयाब रहे, वहीं 108 महिला प्रत्याशियों में से 10 ने जीत दर्ज कर पुरुषों को मात दी है।
सबसे बड़ी व छोटी जीत भी महिलाओं के नाम
नगर निगम का पहला चुनाव महिलाओं के लिए विशेष रहा। वार्ड नंबर 11 में महिला प्रत्याशी अनीता मिगलानी ने सबसे बड़ी जीत हासिल की। उन्होंने भाजपा प्रत्याशी संतोष सिंधवानी को 4148 वोटों के रिकार्ड अंतर से हराया। वहीं, वार्ड नंबर 18 में अनुसूचित वर्ग की महिला प्रत्याशी पूनम ने सुरेंद्र कुमार को 59 मतों से हराया, जो सभी 20 वार्डो में जीत का सबसे कम अंतर है।
ये महिला प्रत्याशी जीतीं
महिला प्रत्याशियों में वार्ड नंबर 2 से ममता रानी, 3 से सुशीला इंदौरा, 4 से रेणु डाबला, 6 से मंजू, 7 से सरिता देवी, 8 से उपासना देवी, 11 से अनिता मिगलानी, 14 से नीरा भटनागर, 18 से पूनम देवी व 20 से लक्ष्मी देवी ने जीत का परचम लहराया है।
मेयर पद कांग्रेस की झोली में जाना तय, 4 महिलाएं दौड़ में
रोहतक. नगर निगम के चुनाव परिणामों की घोषणा के साथ ही अब यह साफ हो गया है कि शहर की पहली महापौर (मेयर) कांग्रेस समर्थित होगी। दलित महिला पार्षद के लिए आरक्षित मेयर पद के लिए दौड़ चार महिलाओं के बीच रहेगी। यूं तो निगम के 10 वार्डो में महिलाओं ने जीत दर्ज की है, लेकिन पद अनुसूचित जाति के लिए आरक्षित होने के चलते मेयर पद की दौड़ में वार्ड नंबर 2 की पार्षद ममता रानी, 3 की सुशीला इंदौरा, 4 से रेणु डाबला व 18 की पूनम रानी में सीमित रहेगी।
सीएम, सांसद व दो विधायक भी होंगे सदन में
इतना ही नहीं, नगर निगम एक्ट 1994 के तहत निगम क्षेत्र का प्रतिनिधित्व करने वाले किलोई के विधायक भूपेंद्र सिंह हुड्डा, शहरी विधायक बीबी बत्तरा व कलानौर की विधायिका शकुंतला खटक भी निगम के सदन का हिस्सा होंगे। साथ ही लोकसभा सांसद दीपेंद्र हुड्डा व राज्यसभा सांसद शादीलाल बत्तरा (वोट निगम के क्षेत्र में होने के कारण) भी सदन में बतौर सदस्य शामिल रहेंगे। ये सभी मेयर, वरिष्ठ उपमहापौर (सीनियर डिप्टी मेयर) व उपमहापौर (डिप्टी मेयर) के पदों के लिए होने वाले चुनाव में वोट डालने के हकदार नहीं होंगे। हालांकि इन सभी को सदन की आम बैठकों में वोट का अधिकार होगा।
तीन पार्षद होंगे नामित: निगम एक्ट के तहत सरकार शहरी निकाय प्रशासन में अनुभव रखने वाले तीन व्यक्तियों को सदन में बतौर सदस्य नामित करेगी। तीनों नामित सदस्य महापौर, वरिष्ठ उपमहापौर व उपमहापौर के पदों के लिए होने वाले चुनाव में वोट डालने के हकदार नहीं होंगे। हालांकि इन सभी को सदन की आम बैठकों में वोट का अधिकार होगा।
शपथ के लिए एक माह में बैठक जरूरी
नियमों के तहत नवनिर्वाचित सदन की पहली बैठक चुनाव परिणामों की अधिसूचना के एक माह के भीतर बुलानी अनिवार्य है। यह बैठक रोहतक मंडल के आयुक्त द्वारा बुलाई जाएगी। बैठक में सदस्यों को शपथ दिलवाने के अलावा आमराय होने पर मेयर, वरिष्ठ उप महापौर व उप महापौर के पदों पर चुनाव भी कराया जा सकता है।
यूं होगा चुनाव, समय सीमा नहीं
आम सहमति या फैसला न होने पर इन तीनों पदों के लिए चुनाव कराने की कोई समय सीमा नहीं है। सहमति हो जाने पर सदन का कोई भी ऐसा सदस्य जो इन पदों का प्रत्याशी न हो, सदन की बैठक की अध्यक्षता करेगा और बहुमत के आधार पर मेयर का चुनाव कर लिया जाएगा।
सीएम दरबार से ही होगा पदों का फैसला
निगम में कांग्रेस समर्थकों को स्पष्ट बहुमत मिलने के बावजूद महापौर, वरिष्ठ उप महापौर व उप महापौर के पदों पर नियुक्ति का मामला सीएम दरबार तक जाना तय है। शहरी कांग्रेस में भीषण गुटबाजी के चलते इन पदों पर आम सहमति कायम करना असंभव होने के कारण शीर्ष स्तर पर जातीय समीकरणों के आधार पर फैसला होने के आसार हैं।
बेशक मेयर पद की चारों दावेदार कांग्रेस समर्थित मानी जा रही हैं, लेकिन आरंभिक दृष्टि से वार्ड नंबर चार की पार्षद रेणु डाबला का पलड़ा भारी माना जा रहा है। सीएम, सांसद व स्थानीय विधायक से निकटता, पुराना कांग्रेसी परिवार और शिक्षित होने के कारण वे अन्य दावेदारों पर भारी पड़ सकती हैं। शेष दो पदों में से एक पंजाबी समुदाय को जाना तय है, जबकि तीसरे पद का फैसला जातीय समीकरणों के गहन विश्लेषण के बाद होगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva awa_Deva mai_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn